**Прилог 1.2.** Мере и субјекти обезбеђења квалитета

*Извод из Правилника о обезбеђењу квалитета рада Факултета за специјалну едукацију и рехабилитацију*

**1. МЕРЕ ЗА ОБЕЗБЕЂЕЊЕ КВАЛИТЕТА**

Правилником о обезбеђењу квалитета рада Факултета за специјалну едукацију и рехабилитацију утврђују се поступци и мере за обезбеђење квалитета студијских програма, педагошког и научноистраживачког рада наставника и сарадника, рада студената, ненаставног особља, уџбеника и другог наставног и испитног материјала, простора и опреме, финансирања у управљања као и других пратећих делатности на Факултету за специјалну едукацију и рехабилитацију.

Факултет ће и даље перманентно изналазити и примењивати адекватне мере за обезбеђење квалитета свога рада и у том смислу ове мере као и поступци биће утврђени посебно за свако подручје рада у документу Стандарди и поступци за обезбеђење квалитета рада Факултета за специјалну едукацију и рехабилитацију и Правилником о обезбеђењу квалитета.

**2. СУБЈЕКТИ ОБЕЗБЕЂЕЊА КВАЛИТЕТА**

Субјекти обезбеђења квалитета су наставници и сарадници, ненаставно особље, студенти, Комисија за обезбеђење квалитета, Наставно-научно веће, Веће за мастер, специјалистичке и докторске студије, Изборно веће и органи управљања и пословођења.

Обезбеђење квалитета рада Факултета је процес који поред многих чинилаца зависи и од континуираности у његовом спровођењу. Континуитет у том спровођењу се обезбеђује јасним дефинисањем субјеката који тај процес спроводе.

Сви **наставници и сарадници** , како појединачно тако и путем чланства и рада у појединим стручним органима или органима управљања су укључени у процес обезбеђења квалитета, посебно у део процеса који чини праћење и контролу.

**Комисија за обезбеђење и унапређење рада и Комисији за праћење и унапређење наставе** представљају тела која перманентно раде на праћењу квалитета, прикупљању података и спровођењу тог процеса. Састав и надлежности Комисија, начин избора њених чланова као и начин рада, регулисани су општим актима Факултета. Комисије врше процес самовредновања сваке три године и извештај о самовредновању са оценом квалитета и предложеним мерама за побољшање рада Факултета подносе Наставно-научном већу, декану и Савету Факултета.

**Наставно-научно веће** Факултетаје централни стручни орган Факултета одговоран за многе аспекте квалитета рада на Факултету, а посебно за квалитет студијских програма, квалитет наставника и сарадника и квалитет научно-истраживачког рада. Структура и функционисање Наставно-научног већа и његове надлежности одређени су Статутом Универзитета у Београду и Статутом Факултета. У погледу обезбеђења квалитета рада Факултета Наставно-научно веће разматра све извештаје о самовредновању које му подносе надлежна тела и органи, све извештаје и предлоге за унапређење квалитета и доноси одлуке о стандардима, мерама и поступцима за обезбеђење квалитета, предлаже пословодном органу и Савету мере и поступке из њихове надлежности, разматра Стратегију обезбеђења квалитета, и врши и друге послове који су му поверени одговарајућим општим актом Факултета.

**Веће за мастер, специјалистичке и докторске студије** је надлежно за разматрање и предлагање студијских програма дипломских академских, специјалистичких академских и докторских студија и одговорно је за квалитет завршних радова на неким од ових студија као и за квалитет докторске дисертације. Састав и надлежност овог Већа одређени су Статутом Факултета.   
У подручју обезбеђења квалитета ово Веће подноси предлоге студијских програма Наставно-научном већу и доноси све одлуке које се тичу израде завршних радова и докторске дисертације.

**Изборно веће** Факултета је непосредно надлежно за избор у звања сарадника у настави и асистената, а онда и за предлоге за избор у сва три наставничка звања: доцента, ванредног професора и редовног професора. Из тих разлога ово Веће је веома значајно за обезбеђење квалитета, пре свега наставног особља, а са тим у вези и за наставни процес. Надлежности, структура и начин рада Изборног већа одређени су Законом о високом образовању, Статутом Универзитета у Београду и Статутом Факултета.

**Органи управљања и пословођења Факултета** су надлежни за обезбеђење свих услова потребних за несметано одвијање наставе и других активности на Факултету као и за поступање по предлозима и препорукама субјеката који су задужени за обезбеђење квалитета рада и посебно Комисије за обезбеђење квалитета.

Сваки **студент** уписан на основне академске, дипломске или специјалистичке академске студије, као и студент докторских студија дужан је да путем интерактивног учешћа у настави и добрим успехом у студијама допринесе обезбеђењу квалитета рада Факултета.

Студенти, и преко Студентског парламента, као и својих представника у органима Факултета доприносе обезбеђењу квалитета, и унапређењу наставног процеса. Битан допринос обезбеђењу калитета наставног процеса студенти остварују непосредним учешћем у оцењивању рада наставника.

**Ненаставно особље,** запослено у разним деловима ненаставног сектора рада Факултета треба да се труди и да својим залагањем и добрим обављањем посла, а посебно односом према студентима, допринесу обезбеђењу квалитета рада, пре свега пружањем бољих услова за рад студената, наставника и сарадника.

**3. ПОДРУЧЈА ОБЕЗБЕЂЕЊА КВАЛИТЕТА**

Процес обезбеђења квалитета на Факултету се спроводи у следећим подручјима: наставног процеса, студијских програма, научноистраживачког и стручног рада, избора наставног и ненаставног особља, рада студената, обезбеђивање уџбеника и осталих наставних и испитних материјала, простора и опреме и управљања Факултетом и његовим финансијама.

**Обезбеђење квалитета студијских програма**

Квалитет студијских програма обезбеђује се сталним праћењем њихових циљева, структуре, оптерећености студената, осавремењивањем њихових садржаја, оцењивањем од стране студената и њихових послодаваца као и на друге погодне начине.

Значајну улогу у обезбеђењу квалитета ових програма имају наставници који дају почетне предлоге садржаја и структуре програма као и Наставн-научно веће које те предлоге разматра и усваја.

**Рад Комисије у обезбеђењу квалитета студијских програма**

Комисија за обезбеђење квалитета непрекидно прати и прикупља информације о студијским програмима Факултета.

Комисија врши контролу радног оптерећења студената упоређивањем релевантних података а и помоћу анкете студената; планира и спроводи анкетирање студената, обезбеђује податке надлежним органима и телима Факултета за контролу садржаја и структуре студијских програма и учествује у том раду. Комисија такође прикупља податке надлежним телима за упоређивање садржаја студијских програма на Факултету са садржајима сродних Факултета, односно универзитета у иностранству.

**Обезбеђење квалитета наставног процеса**

Квалитет наставног процеса на Факултету обезбеђује се: постојањем квалитетних садржаја код сваког предмета, квалитетним и савременим методама наставе, професионалним односом наставника и сарадника у том процесу, потребним нивоом знања наставника и сарадника, као и потребним нивоом материјалних средстава за обезбеђење мотивације за рад наставника и сарадника, за набавку квалитетне опреме, савремене литературе и друго.

Контрола квалитета наставног процеса врши се праћењем квалитета предавања, вежби и других облика наставе. Непосредно праћење наставног процеса и прикупљање података о томе како се он остварује како се спроводе планови рада, какав је квалитет овог процеса као и о његовим другим важним елементима врши Комисија за обезбеђивање квалитета рада на Факултету. На крају школске године наставници, сарадници и студенти путем анкете оцењују успешност и квалитет наставног процеса.

Наставно-научно веће Факултета разматра извештај, оцењује квалитет наставног процеса и предлаже мере за његово унапређивање.

**Обезбеђење квалитета научноистраживачког рада**

Обезбеђење квалитета научноистраживачког рада врши се: доношењем краткорочног и дугорочног плана научноистраживачког рада, анализом и усвајањем тог плана од стране Наставно-научног већа, сталним подстицањем учешћа наставника у овом раду, обезбеђивањем адекватних материјалних и просторних услова за научна истраживања; праћењем и провером резултата овог рада као и на друге начине.

Комисија за обезбеђење квалитета прати и проверава обезбеђење квалитета рада у овој области на основу: учешћа Факултета у међународним пројектима, броја и врсте објављених радова из научноистраживачких пројеката, броја наставника и сарадника укључених у пројекте, броја студената укључених у научна истраживања као и броја организованих научних скупова.

**Обезбеђење квалитета наставника и сарадника**

Квалитет наставника и сарадника постиже се доследном применом прописаних правила и норми за њихов избор у звања и на радна места. Факултет обезбеђује квалитет наставника и сарадника и путем организовања разних облика њиховог усавршавања и њиховог учешћа на научним скуповима у земљи и иностранству. Факултет сачињава програм развоја научног подмлатка за период од 5 до 10 година.

Комисија за обезбеђење квалитета континуирано прати педагошку и научноистраживачу делатност наставника и сарадника, посебно њихове резултате у научноистраживачком раду, њихове педагошке способности, имплементацију резултата научних истраживања у процес наставе и о томе подноси извештај са предлозима мера за побољшање стања.

**Обезбеђење квалитета рада студената**

Квалитет рада студената се обезбеђује доследним придржавањем прописаних критерија при селекцији студената, оцењивањем током наставе, оцењивањем на испитима које је у складу са нормама, праћењем резултата које постижу на испитима, праћењем пролазности и слично.

Комисија непрекидно прати оцене студената по предметима и њихову пролазност између студијских програма. Извештај о праћењу Комисија доставља Наставно-научном већу које оцењује да ли је и на којим предметима сувише висока или сувише ниска пролазност и предузима одговарајуће мере у вези са тим.